text: Brand i lastbil giver eftermiddagskø
  22 januar 2015 kl. 13.58
  Torsdag ved middagstid gik der ild i en lastbil, da den var på vej nordpå på motorvejen E45. Oprydningen efter branden forventes at være afsluttet omkring klokken 16.
  Motorvejen E45 var kortvarigt lukket i nordgående retning ved rastepladsen Skærup, efter en lastbil ved middagstid gik i brand. Lige nu er oprydningen i fuld gang, og der er åbnet op for at køretøjer kan køre forbi den brændte lastbil.
  - Vi lader lette køretøjer passere i det tredje spor mens almindelige biler kan køre indenom uheldet via rastepladsen, fortæller vagtchef for Sydøstjyllands Politi, Lars Grønlund.
  Brandvæsnet er på stedet i øjeblikket, og ifølge vagtchefen er oprydningen færdig omkring klokken 16.
  I videoen herunder kan du se billeder fra branden og slukningsarbejdet (varighed 37 sekunder).
  
  